**เฟลีแซ็ต** (ฝรั่งเศส: *Félicette*, ออกเสียง: [felisɛt]) เป็นแมวตัวแรกของโลกที่ถูกปล่อยสู่อวกาศ

เฟลีแซ็ตถูกส่งขึ้นไปกับจรวดของฝรั่งเศสเมื่อวันที่ 18 ตุลาคม 1963 และทำการบินใต้วงโคจร แม้ว่าจะเชื่อกันว่ามันเป็นแมวตัวเดียวที่บินขึ้นสู่อวกาศได้สำเร็จ แต่ชื่อของมันก็ไม่ได้เป็นที่รู้จักมากนักมานานหลายทศวรรษ จนกระทั่งในปี 2017 ได้มีผู้จัดกิจกรรมการระดมทุนสาธารณะขึ้นเพื่อที่จะสร้างรูปปั้นทองสัมฤทธิ์ เพื่อเป็นเกียรติแก่ความสำเร็จของมัน และในที่สุด ในปี 2019 จึงได้มีการติดตั้งรูปปั้นทองสัมฤทธิ์ของเฟลีแซ็ตที่มหาวิทยาลัยอวกาศนานาชาติในเมืองสทราซบูร์ของฝรั่งเศส

สัตว์ที่ไปอวกาศก่อนเฟลีแซ็ต
---------------------------

บทความหลัก: สัตว์ที่ไปอวกาศ
ก่อนหน้าเฟลีแซ็ต ได้มีการปล่อยสัตว์หลายชนิดขึ้นสู่อวกาศ เริ่มจากในปี 1957 สุนัขชื่อไลกาได้กลายเป็นสัตว์ตัวแรกที่เคยขึ้นไปโคจรรอบโลก โดยบรรทุกไปกับดาวเทียมสปุตนิก 2 ของสหภาพโซเวียต ในเดือนมกราคม 1961 สหรัฐได้นำลิงชิมแปนซีชื่อแฮมขึ้นไปในฐานะส่วนหนึ่งของโครงการเมอร์คิวรี ทำให้มันเป็นลิงตัวแรกที่บินขึ้นสู่อวกาศ

ฝรั่งเศสยังได้ส่งหนูชื่อแอ็กตอร์ (*Hector*) ขึ้นสู่อวกาศในปี 1961 และยังได้ส่งหนูอีก 2 ตัวในเดือนตุลาคม 1962 ก่อนที่จะส่งเฟลีแซ็ตขึ้นไป

ภารกิจ
------

 จรวดที่พาเฟลีแซ็ตขึ้นสู่อวกาศ
เฟลีแซ็ตเป็นแมวสีดำขาวที่อาศัยอยู่ข้างถนนในกรุงปารีส ถูกพ่อค้าสัตว์เลี้ยงจับตัวไปและขายให้แก่รัฐบาลฝรั่งเศส ในปี 1963 รัฐบาลฝรั่งเศสได้ฝึกแมว 14 ตัว ซึ่งรวมทั้งเฟลีแซ็ตด้วย แมวเหล่านี้ได้รับการฝึกฝนที่ศูนย์ศึกษาและวิจัยเวชศาสตร์การบิน (*Centre d'Enseignement et de Recherches de Médecine Aéronautique, CERMA*) และติดขั้วไฟฟ้าไว้ที่หัวระหว่างการฝึกเพื่อศึกษาการทำงานของเส้นประสาท นักวิทยาศาสตร์ในเวลานั้นมีความกังวลเกี่ยวกับผลกระทบของภาวะไร้น้ำหนักต่อสัตว์และมนุษย์ ดังนั้น แมวจึงได้รับการฝึกฝนอย่างเข้มงวดเช่นเดียวกับนักบินอวกาศที่เป็นมนุษย์ เฟลีแซ็ตได้รับเลือกให้ทำงานจริงเนื่องจากมีนิสัยสงบเสงี่ยมกว่าแมวตัวอื่นที่ร่วมฝึก

เวลา 08:09 น. ของวันที่ 18 ตุลาคม 1963 ฝรั่งเศสได้ส่งเฟลีแซ็ตขึ้นสู่อวกาศไปกับจรวดเวรอนิก อาฌี 47 (*Véronique AGI 47*) จากสถานที่ปล่อยจรวดในเมืองอามากีร์ ประเทศแอลจีเรีย

ภารกิจของเฟลีแซ็ตคือการบินใต้วงโคจร โดยขึ้นไปถึงระดับความสูง 157 กิโลเมตรในการบิน 13 นาที และประสบภาวะไร้น้ำหนักเป็นเวลา 5 นาทีของเวลาบิน หลังจากนั้นมันได้เดินทางกลับมายังโลกอย่างปลอดภัยแต่ก็ถูกกระทำการุณยฆาตในอีกสามเดือนต่อมาเพื่อชันสูตรสมอง

นอกจากนี้ฝรั่งเศสยังส่งแมวอีกตัวขึ้นสู่อวกาศในวันที่ 24 ตุลาคม ไม่นานหลังจากภารกิจของเฟลีแซ็ตสิ้นสุดลง แต่แมวตัวนั้นตายเมื่อจรวดระเบิดระหว่างการปล่อย

อ้างอิง
-------

1. ↑  "Chatte Félicette". *CNES*. คลังข้อมูลเก่าเก็บจากแหล่งเดิมเมื่อ 2018-04-21. สืบค้นเมื่อ 15 July 2015.
2. ↑  Moye, David (20 October 2017). "The First Cat In Space May Finally Get The Recognition She Deserves". *ハフポスト* (ภาษาอังกฤษแบบอเมริกัน). สืบค้นเมื่อ 3 November 2017.
3. 1 2  Weitering, Hanneke. "First Cat in Space to Receive a Proper Memorial". *space.com*. Space.com. คลังข้อมูลเก่าเก็บจากแหล่งเดิมเมื่อ 21 April 2018. สืบค้นเมื่อ 21 April 2018.
4. 1 2 3  Gray, Tara (2 August 2004). "A Brief History of Animals in Space". NASA. สืบค้นเมื่อ 6 May 2017.
5. ↑  "Ham the astrochimp: hero or victim?". The Guardian. 2013-12-16. สืบค้นเมื่อ 2018-10-31.
6. ↑  "France". *Encyclopedia Astronautica*. 1997–2008. คลังข้อมูลเก่าเก็บจากแหล่งเดิมเมื่อ 23 March 2010. สืบค้นเมื่อ 2018-10-31.
7. 1 2 3  Burgess, Colin; Dubbs, Chris (2007). *Animals in Space: From Research Rockets to the Space Shuttle*. Springer Praxis. pp. 226–228. ISBN 978-0-387-36053-9.
8. 1 2  "Crowdfunding a Memorial to Félicette, the First Cat Astronaut". *Hyperallergic* (ภาษาอังกฤษแบบอเมริกัน). 3 November 2017. สืบค้นเมื่อ 3 November 2017.
9. ↑  "A statue to Félicette, the first cat in space". *Kickstarter.com*. Kickstarter. คลังข้อมูลเก่าเก็บจากแหล่งเดิมเมื่อ 21 April 2018. สืบค้นเมื่อ 21 April 2018.